แบงก์โหมล่าเงินฝากรับพันธบัตรช่วยชาติ
แบงก์จัดทัพเงินฝาก ดูดสภาพคล่องหลังพันธบัตรช่วยชาติ 2 แสนล้านบาทครบอายุ
20 ส.ค. 2555

แบงก์จัดทัพเงินฝาก ดูดสภาพคล่องหลังพันธบัตรช่วยชาติ 2 แสนล้านบาทครบอายุ 
นายกฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจเงินฝากและการลงทุนและประกันภัยธนพัทธ์ ธนาคารกรุงศรีอยุธยา กล่าวว่า ในเดือน ก.ย.นี้ พันธบัตรออมทรัพย์ช่วยชาติจำนวน 2 แสนล้านบาทจะครบกำหนดชำระคืน ซึ่งจะทำให้มีสภาพคล่องไหลกลับระบบการเงินราว 1-1.2 แสนล้านบาท จึงคาดว่าในเดือนหน้าสถาบันการเงินจะมีการแข่งขันกันออกแคมเปญเงินฝากอย่างรุนแรง เพื่อดูดซับสภาพคล่องไว้รองรับการขยายสินเชื่อที่มีแนวโน้มเติบโตได้สูง
ทั้งนี้ เชื่อว่าตลาดเงินฝากจากนี้จะหันมาออกแคมเปญเงินฝากประจำระยะ 7-12 เดือนเพื่อล็อกต้นทุนมากขึ้น เนื่องจากประเมินว่าสถานการณ์เศรษฐกิจโลกในปัจจุบัน จะทำให้คณะกรรมการนโยบายการเงินต้องปรับขึ้นดอกเบี้ยอีกครั้งในไตรมาสแรกของปีหน้า และดอกเบี้ยนโยบายจะกลับเข้าสู่ระดับ 3.5% ภายใน 6 เดือนแรกของปี 2556 
“เชื่อว่าทุกแบงก์คงวางแผนออกแคมเปญเงินฝากหรือตราสารหนี้เพื่อมารองรับสภาพคล่องในระบบที่จะเพิ่มขึ้นแล้ว สำหรับกรุงศรีฯ จะยังใช้แคมเปญเงินฝากออมทรัพย์พิเศษมีแต่ได้ เป็นตัวหลักในการระดมเงินปีนี้และเร็วๆ นี้ก็จะมีผลิตภัณฑ์ใหม่ออกมาดึงดูดลูกค้าด้วยเช่นกัน เนื่องจากเงินฝากออมทรัพย์แม้จะมีต้นทุนต่ำแต่ก็มีความเสี่ยงที่ลูกค้าจะโยกเงินออกตามผลตอบแทน” นายกฤษณ์ กล่าว